Брекзит и растящите заплати на Изток са тласнали рекорден брой европейци да напуснат Великобритания Броят граждани на Европейския съюз , които напускат Великобритания , е достигнал най - високото си ниво за последното десетилетие , показаха данни на Националния статистически офис ( ONS ) , цитирани от Би Би Си . Според тях 130 000 граждани на ЕС са напуснали страната до септември миналата година , което е най - големият брой от 2008 г . досега . В същото време 220 000 граждани на ЕС са отишли да живеят във Великобритания – с 47 000 по - малко спорямо предходната година . Нетната миграция от ЕС ( разликата между пристигащи и заминаващи ) е била 90 000 - най - ниската за последните пет години . Данните показват също така , че британците , които емигрират , са повече от тези , които се връщат да живеят във Великобритания . От онези граждани на ЕС , които пристигат в страната , по - малко идват по причини , свързани с работа и по - конкретно с търсене на работа . Никола Уайт , председател на статистиката за международната миграция в Националия статистически офис , коментира : " Брекзит може да бъде фактор за решението на хората да се преместят в или от Великобритания , но решението на хората да мигрират е сложно и може да бъде повлияно от много причини . " В коментар за тази тенденция професор Гийермо Меарди от бизнес училището " Уоруик " посочва , че през последните месеци се е наблюдавал " постоянен спад " в броя на мигрантите от Източна Европа , което по думите му се дължи не само на Брекзит , но и на социално - икономически причини . " След 90 - те години имаше много ниска раждаемост в Централна и Източна Европа , което контрастираше с бейби бума през 80 - те години , захранвал големите притоци на мигранти през последното десетилетие " , смята Меарди . " След 2004 г . безработицата в Полша намаля от 20 до 5 % и средните заплати там се увеличиха от около една пета от британските до около една втора в момента " , казва той . По думите му може да се очаква , че поради тази причина пристигащите от България и Румъния също скоро ще започнат да намаляват , посочва " Дейли телеграф " . Повече студенти В същото време имиграцията от държави извън ЕС се увеличава , което означава , че населението във Великобритания продължава да расте на нива , близки до тези от началото на 2014 г . Около 285 000 неевропейски граждани са пристигнали в страната в 12 - месечния период до септември , а 80 000 са напуснали . Това означава , че има нетно увеличение от 205 000 – най - високото за последните шест години . Според кореспондент на Би Би Си причината са в голяма степен повечето хора , които пристигат да учат . Като цяло нетната миграция е намаляла с 29 000 и е достигнала 244 000 души за същия период . Това включва 73 000 британци , които са се върнали в Обединеното кралство , и 125 000 , които са напуснали . Според министъра по имиграцията Каролин Ноукс последните данни показват , че Великобритания продължава да привлича " най - умните и най - добрите хора " , за да учат и да работят . " Ние сме страна , която е отворена за бизнеса " , допълни тя . Според отделни данни на вътрешното министерство през 2017 г . са били подадени 141 302 молби за британско гражданство . Тук се отчита ръст от 8 % спрямо предишната година , но това е с 39 % по - малко в сравнение с пика от 232 262 молби през 2013 г . Все повече хора от ЕС , които са се установили във Великобритания , кандидатстват за гражданство , като броят на молбите се е увеличил повече от два пъти – от 15 460 през 2016 г . до 38 528 през 2017 г .